नेटफ्लिक्स डकुसिरिज 'आफ्टरसक'को नेपाल प्रिमियर
२०७२ सालको भूकम्पमाथि बनेको डकुसिरिज 'आफ्टरसक : एभरेस्ट एन्ड दि नेपाल अर्थक्वेक'को प्रिमियर भएको छ । असोज २० मा नेटफ्लिक्समा प्रदर्शनमा आएको डकुमेन्ट्रीलाई प्रदर्शनको एक सातापछि काठमाडौंमा प्रिमियर गरिएको हो । अली लाम्बार्ट निर्देशित डकुसिरिजमा सगरमाथा, लाङटाङ र काठमाडौंको भूकम्पलाई समेटिएको छ ।
काठमाडौँ — २०७२ सालको भूकम्पमाथि बनेको डकुसिरिज 'आफ्टरसक : एभरेस्ट एन्ड दि नेपाल अर्थक्वेक'को प्रिमियर भएको छ । असोज २० मा नेटफ्लिक्समा प्रदर्शनमा आएको डकुमेन्ट्रीलाई प्रदर्शनको एक सातापछि काठमाडौंमा प्रिमियर गरिएको हो । अली लाम्बार्ट निर्देशित डकुसिरिजमा सगरमाथा, लाङटाङ र काठमाडौंको भूकम्पलाई समेटिएको छ ।डकुसिरिजले तीन ठाउँका पात्रहरु, पुराना भिडियो अनि तस्बिरमार्फत त्यतिबेलाको समयमा दर्शकलाई पुर्‍याइदिन्छ । भूकम्पअगाडिको रमाइलो पल, भूकम्प जाँदाको भयावह अवस्था अनि बाँच्नका लागि त्यहाँका मानिसहरुले गरेको संघर्ष र मानवतालाई प्रस्तुत गरेको छ । प्रिमियरमा डकुमेन्ट्रीकी नेपालतर्फकी निर्माता पूजा पन्त, डिओपी(डिरेक्टर अफ फोटोग्रोफी) विष्णु कल्पित र विकिल स्थापित उपस्थित थिए । तीन श्रृंखला समावेश डकुसिरिजमा सम्राट खनाल र ज्योति रानाले साउन्डमा काम गरेका छन् ।करिब २ वर्षको समय अवधिमा बनाइएको यो डकुसिरिजका लागि झन्डै ५५ जनासँग अन्तर्वार्ता लिइएको पन्तले प्रिमियरमा सुनाइन् । प्रिमियर कार्यक्रममा डकुमेन्ट्रीमा भएका प्रमुख पात्रहरु अर्जुन भण्डारी, आशिका भण्डारी, लक्ष्मण बस्नेत, फूर्वा शेर्पा, तुलसिङ गुरुङ, रमेश खत्रीलगायत उपस्थित थिए । कार्यक्रममा अनुपस्थित निर्देशक लाम्बार्टले भने डकुसिरिजमा काम गरेका पूजा, विष्णु र विकिलको तारिफसहित भिडियो सन्देश पठाएका थिए ।